Para outras páxinas con títulos homónimos véxase: Dictis (homónimos).
Na mitoloxía grega, **Dictis** foi o fillo de Magnes, rei de Sérifos (illa do mar Exeo), e unha náiade. Compartía o reino co seu irmán Polidectes pero foi destronado por el.

> 
> 
> "*Magnes casou cunha ninfa náiade e nacéronlle dous fillos, Polidectes e Dictis, que colonizaron Sérifos*".
> (Pseudo-Apolodoro: *Biblioteca mitológica* I, 9, 6)
>

Dánae
-----

Un oráculo anunciara a Acrisio, rei de Argos, que morrería a mans do seu propio neto. Para evitalo, encerrou a súa filla Dánae nunha torre de bronce (ou nunha cámara subterránea dese material) para impedir que tivese trato con ningún varón, pero non puido evitar que o rei dos deuses, Zeus, se transformara nunha fina choiva de ouro que caeu sobre Dánae e a deixara embarazada de Perseo. 

Cando Acrisio se decatou, non creu na orixe divina do neno, e botou ó mar á filla co meniño, dentro dun cofre de madeira. O mar foi acougado por Poseidón ante a petición de Zeus, polo que nai e fillo sobreviviron e alcanzaron a costa da illa de Sérifos. Na illa gobernaba o rei Polidectes pero foi o seu irmán Dictis quen os recolleu e protexeu; algunhas tradicións describen a Dictis como un simple pescador.

Pero Polidectes terminou namorándose de Dánae e, para librarse da presenza de Perseo e poder así seducir á nai, mandouno buscar a Medusa e traer a súa cabeza. Perseo cumpriu a orde con éxito pero cando regresaba a Sérifos comprobou que Polidectes acosara á nai e que Dictis e mais ela tiveran que protexerse nun templo. Entón, Perseo foi onda Polidectes e, sacando a cabeza de Medusa que traía nunha bolsa, mostrouna a tódolos presentes, que quedaron petrificados. A seguir, restableceu no trono a Dictis.

> 
> 
> "*Cando chegou a Sérifos e se encontrou con que a súa nai, en unión de Dictis, se refuxiara nos altares a causa da violencia de Polidectes, penetrou no palacio onde Polidectes convocara ós seus fieles e, dándose a volta, mostroulles a cabeza da Gorgona; en canto a miraron, quedaron petrificados na postura que cada quen tiña nese momento*".
> (Pseudo-Apolodoro II, 4, 3)
> 

A versión que nos dá Hixino difire da transmitida por outros mitógrafos:

> 
> 
> "*Por desexo de Xúpiter foi arrastrada ata a illa de Sérifos. Cando a encontrou o pescador Dictis, ó abrir á forza a arca, veu á muller co seu fillo. Conduciunos ante o rei Polidectes, quen a tomou por esposa e criou a Perseo no templo de Minerva*".
> (Hixino: *Fábulas* 63, 3)
> 

Pero máis adiante, Hixino narra como Perseo mata a Polidectes:

> 
> 
> "*Polidectes, cando veu o valor tan grande de Perseo* *, asustouse e decidiu matalo por medio dunha trampa. Perseo, ó darse de conta, ensinoulle a cabeza da Gorgona e quedou convertido en pedra*".
> (Hixino: *Fábulas* 64, 4)
> 

Os atenienses consagraron a este rei e á súa dona Climena un altar no templo de Perseo.

Notas
-----

1. ↑  Pseudo-Apolodoro non nomea á nai.
2. ↑  Pseudo-Apolodoro di que "*segundo din algúns, a esta* [a Dánae] *foi Preto quen a seduciu e de aí xurdiu a querela entre ambos*" (II, 4, 1). Preto era irmán de Acrisio.
3. ↑  Unha propiedade da mirada de Medusa era converter en pedra aquel a quen mirara.
4. ↑  Ó liberar a Andrómeda de ser devorada polo monstro mariño.

Véxase tamén
------------

### Bibliografía

* Graves, Robert (2019). *Los mitos griegos*. Gredos. ISBN 9788424999940.  *(en castelán)*
* Grimal, Pierre (1981). *Diccionario de mitología griega y romana*. Paidós. ISBN 9788449324574.  *(en castelán)*
* Hixino (2009). *Fábulas mitológicas*. Alianza Editorial. ISBN 9788420650722.  *(en castelán)*
* Ovidio (2015 (reimpr. 2017)). *Metamorfosis. Tradución de Antonio Ramírez de Verger*. Alianza Editorial. ISBN 9788420697208.  *(en castelán)*
* Pseudo-Apolodoro (2016). *Biblioteca mitológica*. Alianza Editorial. ISBN 9788491044277.  *(en castelán)*